**G U V E R N U L R O M Â N I E I**



**ORDONANȚĂ DE URGENȚĂ**

**privind mecanismul de decontare pe baza de cost unitar a cheltuielilor efectuate pentru asigurarea măsurilor imediate pentru acordarea de sprijin și asistență umanitară de către statul român cetățenilor străini sau apatrizilor aflați în situații deosebite, proveniți din zona conflictului armat din Ucraina**

Având în vedere situaţia generată de agresiunea militară rusă din Ucraina, cu implicații majore pentru Romania, in special prin existenta unei presiuni migratorii ridicate la frontierele sale estice pe măsură ce conflictul continuă,

luând în considerare faptul că un aflux masiv de persoane strămutate din Ucraina ar putea fi atât de mare încât există riscul evident ca sistemele de primire /de azil al statului să nu poată prelucra aceste sosiri fără consecințe negative asupra funcționării eficiente a acestor sisteme și asupra intereselor persoanelor în cauză și ale altor persoane care solicită protecție,

având în vedere Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri,

ținând cont de faptul că protecția cetățenilor străini sau apatrizilor aflați în situații deosebite, proveniți din zona conflictului armat din Ucraina, ar trebui să ia fie forma aplicării Deciziei de punere în aplicare (UE) 2022/382 a Consiliului din 4 martie 2022 de constatare a existenţei unui aflux masiv de persoane strămutate din Ucraina în înţelesul articolului 5 din Directiva 2001/55/CE şi având drept efect introducerea unei protecţii temporare, fie altă protecție adecvată,

având în vedere posibilitatea de a extinde utilizarea politicii de coeziune la diferite tipuri de acțiuni de urgență destinate sprijinirii refugiaților ucraineni, pentru a atenua astfel presiunea constantă exercitată de criza ucraineană, prin identificarea atât a nevoilor și măsurilor adecvate pentru primirea acestor persoane, cât și a resurselor necesare satisfacerii acestor nevoi,

ținând cont de flexibilitatea prevăzută de Regulamentul nr. 2022/562 al Parlamentului European și al Consiliului din 6 aprilie 2022 de modificare a Regulamentelor (UE) nr. 1303/2013 și (UE) nr. 223/2014 în ceea ce privește Acțiunea de coeziune pentru refugiații din Europa (CARE), prin care pot fi finanțate cheltuieli cu refugiații din Ucraina, prin realocarea rapidă a fondurilor disponibile pentru acest sprijin de urgență, în contextul în care nu sunt posibile transferuri între programe,

luând în considerare faptul că în cadrul exercițiului financiar 2014-2020 se află în derulare Programul operațional Capital Uman, program prin care se poate asigura un răspuns la diferite tipuri de acțiuni de urgență destinate sprijinirii refugiaților ucraineni,

având în vedere că în cadrul Programului operațional Capital Uman au fost identificate unele economii care pot fi dirijate pentru finanțarea anumitor cheltuieli destinate sprijinirii imediate a refugiaților din Ucraina,

luând în considerare faptul că prin Regulamentul (UE) 2022/613 al Parlamentului European și al Consiliului din 12 aprilie 2022 de modificare a Regulamentelor (UE) nr. 1303/2013 și (UE) nr. 223/2014 în ceea ce privește majorarea prefinanțării din resursele REACT-EU și stabilirea unui cost unitar a fost stabilit un cost unitar pentru operațiunile care abordează provocările legate de migrație generate de agresiunea militară a Federației Ruse,

având în vedere necesitatea unei reglementări uniforme care să instituie norme clare referitoare la mecanismul de decontare pe baza de costuri unitare a cheltuielilor cu persoanele refugiate din Ucraina, prin finanţarea acţiunilor de gestionare a crizelor şi de reacţie rapidă, pentru acordarea unor măsuri de sprijin şi asistenţă umanitară cetăţenilor străini şi apatrizi proveniți din zona conflictului armat din Ucraina și aflați în situaţii de risc imediat, ipostaze în care dreptul la viaţă este pus în pericol, inclusiv în perioada imediat următoare,

întrucât aspectele vizate constituie o stare de fapt obiectivă, cuantificabilă, extraordinară, independentă de voinţa Guvernului, care pune în pericol interesul public şi a cărei reglementare nu poate fi amânată, se impune adoptarea de măsuri imediate prin ordonanţă de urgenţă,

deoarece toate aceste elemente vizează interesul public şi constituie situaţii de urgenţă, extraordinare, a căror reglementare nu poate fi amânată,

În temeiul art. 115 alin. (4) din Constituția României, republicată,

**Guvernul României adoptă prezenta ordonanță de urgență.**

**Art.1**

**(1)** Prezenta ordonanță de urgență are ca obiect instituirea unui mecanism de decontare din cadrul Programului operațional Capital Uman a măsurilor temporare imediate acordate resortisanților ucraineni rezidenți în Ucraina, apatrizilor și resortisanților țărilor terțe, altele decât Ucraina, care au fost strămutați din Ucraina la 24 februarie 2022, sau ulterior respectivei date, și care beneficiau în Ucraina de statutul de refugiat sau de o protecție echivalentă înainte de 24 februarie 2022, care pot dovedi că își aveau reședința legală în Ucraina înainte de 24 februarie 2022, pe baza unui permis de ședere permanentă valabil eliberat în conformitate cu dreptul ucrainean, și care nu se pot întoarce în condiții sigure și stabile în țara sau regiunea lor de origine, prin decontarea pe bază de cost unitar a anumitor cheltuieli legate de migrația generată de agresiunea militară a Federației Ruse, așa după cum este stabilit acest cost unitar prin Regulamentul (UE) 2022/613 al Parlamentului European și al Consiliului din 12 aprilie 2022 de modificare a Regulamentelor (UE) nr. 1303/2013 și (UE) nr. 223/2014 în ceea ce privește majorarea prefinanțării din resursele REACT-EU și stabilirea unui cost unitar.

**(2)** Sprijinul financiar acordat în condițiile prevăzute de prezenta ordonanță de urgență are drept scop compensarea unei părți din cheltuielile efectuate de statul român pentru satisfacerea nevoilor de bază imediate și sprijinul cetățenilor străini sau apatrizilor aflaţi în situaţii deosebite, proveniţi din zona conflictului armat din Ucraina.

**Art.2**

**(1)** Ministerul Afacerilor Interne, prin Inspectoratul General pentru Imigrări, are obligația de a elabora săptămânal lista cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina, denumită în continuare lista beneficiarilor, și care s-au aflat, începând cu data de 24 februarie 2022, pe teritoriul României.

**(2)** Lista beneficiarilor cuprinde persoanele înregistrate la nivel national, fie în cadrul Registrului național privind protecția temporară, fie în cadrul altor registre nationale/regionale/judetene/vamale și se întocmește începând cu data de 24 februarie 2022.

**(3)** Ministerul Afacerilor Interne, prin institutiile din subordine, are obligația de a verifica și valida informațiile incluse în lista beneficiarilor, în special în ceea ce privește dubla finanțare a cheltuielilor respectiv pentru același beneficiar de protectie temporară sau de alte forme de protectie adecvate, respectiv nu se poate solicita decontarea cheltuielilor pe baza de costuri unitare, de două sau mai multe ori în aceeași săptămână.

**(4)** Lista beneficiarilor se organizează săptămânal și include persoanele menționate la art. 1 alin (1) care au intrat pe teritoriul României începând cu 24 februarie 2022, dată care reprezintă prima zi de referință a primei săptămâni de raportare. Fiecare săptămână de raportare este contorizată individual și independent de luna sau lunile calendaristice din care fac parte zilele care compun săptămâna de referință.

**(5)** Prelucrarea datelor cu caracter personal ale beneficiarilor în temeiul prezentei ordonanțe de urgență se realizează cu respectarea Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor).

**(6)** Datele colectate în temeiul prezentei ordonanțe de urgență nu pot fi prelucrate în alte scopuri, cu excepţia situaţiilor prevăzute expres de lege şi numai dacă sunt asigurate garanţiile necesare pentru protejarea drepturilor persoanelor vizate.

**Art.3**

**(1)** Costul unitar este de 40 EUR pe săptămână per persoană și se acordă pentru fiecare săptămână completă sau parțială în care persoana se afla pe teritoriul României și este inclusă în lista beneficiarilor, dar nu mai mult de 13 săptămâni în total.

**(2)** Costul unitar se acordă numai pentru nevoile de bază și sprijinul persoanelor cărora li s-a acordat protecție temporară, în conformitate cu Decizia de punere în aplicare (UE) 2022/382 a Consiliului și Directiva 2001/55/CE a Consiliului, sau altă protecție adecvată si acoperă parțial cheltuielile efectuate pentru asigurarea utilităţilor de primă necesitate prevăzute la art. 1 alin. (1) lit. a)-c) din Ordonanţa de urgenţă a Guvernului nr. 15/2022 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina, cu modificările şi completările ulterioare.

**(3)** Sumele angajate prin utilizarea mecanismului de decontare pe baza de cost unitar sunt decontate din alocarea Programului operațional Capital Uman 2014-2020, conform regulilor de eligibilitate specifice prevăzute în acest program operational.

**(4)** Valoarea cheltuielilor care pot fi decontate pe bază de cost unitar, alocată în cadrul Programului operațional Capital Uman 2014 – 2020, este de 585.516 mii lei, echivalent a 118.427 mii euro la cursul InforEuro din luna iunie 2022, din care contribuția Uniunii Europene este de 494.410 mii lei, echivalent a 100.000 mii euro corespunzând unui procent de 84,44%, iar contribuția națională este de 91.106 mii lei, echivalent a 18.427 mii euro, corespunzând unui procent de 15,56%.

**(5)** Sprijinul financiar acordat sub formă de cost unitar poate fi acordat până la încetarea aplicării Deciziei de punere în aplicare (UE) 2022/382, in limita fondurilor alocate acestei masuri, dar nu mai târziu de 31 decembrie 2023.

**Art.4**

**(1)** Se autorizează autoritatea de management a Programului Operațional Capital Uman să modifice programul operațional in vederea punerii in aplicare a prevederilor prezentei ordonanțe prin crearea unei noi axe prioritare (AP 9) cu o valoare FSE de 100 milioane euro, prin realocarea sumei de 50 milioane euro FSE de la Axa prioritară 2 „Îmbunătăţirea situaţiei tinerilor din categoria NEETs” și 50 milioane euro FSE de la Axa prioritară 3 „Locuri de muncă pentru toți”.

**(2)** Se autorizează autoritatea de management a Programului Operațional Capital Uman să lanseze apelul de proiecte destinat decontării pe baza de cost unitar a cheltuielilor efectuate pentru asigurarea măsurilor imediate pentru acordarea de sprijin și asistență umanitară de către statul român cetățenilor străini sau apatrizilor aflați în situații deosebite, proveniți din zona conflictului armat din Ucraina.

**(3)** Se autorizează autoritatea de management a Programului Operațional Capital Uman să încheie contractul de finanțare pentru apelul de proiecte lansat în limita creditelor de angajament aprobate cu această destinație.

**(4)** Cheltuielile prevăzute la art 3. alin.(4) se decontează din fonduri europene nerambursabile aferente Programului Operațional capital Uman numai după aprobarea modificării programului operațional prin decizie a Comisiei Europene, după lansarea apelului de proiecte de către autoritatea de management a programului operațional și încheierea contractului de finanțare intre Ministerului Investițiilor și Proiectelor Europene si Ministerul Afacerilor Interne.

**(5)** Se autorizează autoritatea de management a Programului Operațional Capital Uman, să autorizeze cheltuieli și să efectueze plăți aferente contractului de finanțare încheiat.

**PRIM MINISTRU**

**NICOLAE-IONEL CIUCĂ**